<classify> WATU watatu wamefikishwa katika Mahakama ya Hakimu Mkazi Wilaya ya ArushaArumeru wakikabiliwa na mashitaka manane yakiwemo ya uhujumu uchumi, utakatishaji fedha haramu, kukwepa kulipa kodi na kushindwa kulipa kodi ya mamilioni ya fedha wakati wakijua wazi kufanya hivyo ni kinyume cha sheria.Watu hao ni Ofisa Mwandamizi wa Kodi katika Mamlaka ya Mapato Tanzania mkoani Arusha TRA Kitengo cha Magari na mkazi wa Kimandolu jijini, Gasper Swai 43 na wenzake wawili raia wa nje, Ricardo Gramona Fernandes Reto 41 raia wa Ureno mkazi wa Corridor Area Jiji la Arusha na George Mavroudis 52 , raia wa Cyprus mkazi wa Oloirien.Wote wawili ni wamiliki wa kampuni tatu za kitalii za SURA Afrika, TOYA na Tyche.Wakisomewa shitaka la kwanza na Mwanasheria Mwandamizi wa Serikali Mkoani Arusha, Materius Marandu akisaidiwa na Innocent Njau, ilidaiwa mbele ya Hakimu Mkazi Wilaya ya ArushaArumeru, Patricia Kisinda kuwa watuhumiwa hao kwa nyakati tofauti wote kwa pamoja walikula njama la kutenda kosa kinyume cha Kifungu 384 cha Kanuni ya Adhabu.Marandu alidai kuwa tarehe tofauti kati ya mwaka 2009 na 2012 katika sehemu isiyojulikana ndani ya Jiji, Wilaya na Mkoa wa Arusha, wote kwa pamoja walikula njama za kutenda kosa la kukwepa kulipa kodi ya mamilioni ya fedha wakati wakijua wazi kufanya hivyo ni kosa kisheria.Shitaka la pili linalowakabili washitakiwa wote kukwepa kodi kinyume cha Kifungu 105 a vya Sheria ya Kodi ya Mapato.Kwamba katika tarehe tofauti Swai, Retto na Mouroudis kwa pamoja na kinyume cha sheria, walibadilisha umiliki wa magari 41 kutoka kampuni ya SURA Afrika kwenda Kampuni ya TOYA bila kuambatanisha nyaraka za makubaliano ya uhamishaji, umiliki, hivyo kukwepa kulipa kodi ya malioni ya fedha na kuitia hasara serikali wakati wakijua wazi kufanya hivyo ni kosa kisheria.Wakili huyo wa serikali alidai shitaka la tatu ni la ukwepaji kodi, ambapo wanadaiwa wakiwa wakurugenzi watendaji wa SURA Afrika kwa kushirikiana na Swai wa TRA kwa pamoja walibadili umiliki wa magari hayo 41 ya aina mbalimbali kutoka Kampuni ya SURA Afrika kwenda kampuni ya TYCHE pasipo kuambatanisha hati za makubaliano ya uhamisho wa umiliki, hivyo kukwepa kulipa kodi ya mamilioni ya fedha.Mwanasheria wa Serikali alidai shitaka la nne linamkabili mshitakiwa wa pili, Movroudis la kutolipa kodi kwamba katika tarehe tofauti kati ya Juni 15, mwaka 2017 na Agosti 30, mwaka huu akiwa Mkurugenzi wa Kampuni ya Utalii ya Nyika Trade Safari na mmiliki halali kisheria wa haki ya kuishi katika eneo la Kyameto Island Lukuba Island Lodge wilayani ya Musoma mkoani Mara, alikodisha eneo hilo kwa kampuni ya TYCHE ya Arusha kwa dola 32,000 pasipo kulipa kodi ya serikali wakati akijua wazi kufanya hivyo ni kosa kisheria.Mashitaka ya tano na sita yalisomwa na Mwanasheria wa Serikali, Innocent Njau mbele ya Hakimu Mkazi, Kisinda ambapo ilidaiwa kuwa mshitakiwa wa kwanza katika kesi hiyo, raia wa Ureno, katika tarehe tofauti kati ya mwaka 2016 na 2017 ndani ya Jiji, wilaya na Mkoa wa Arusha kwa lengo la kukwepa athari za kisheria, alihamisha kutoka Kampuni ya SURA Afrika magari 41 kwenda Kampuni ya TOYA, wakati akijua au akitakiwa kujua, au angekuwa anajua, kwamba magari hayo yalitokana na kosa la kukwepa kulipa kodi ya serikali na kuikosesha serikali mapato.Njau alidai shitaka hilo ni la utakatishaji fedha kinyume cha Kifungu 3 cha Sheria ya Kupambana na Utakatishaji Fedha ya mwaka 2006, kama kilivyofanyiwa marekebisho na Kifungu 10 a cha mwaka 2017.Amesema mashitaka ya saba na nane yanayomkabili mshitakiwa wa pili, Movroudis na mshitakiwa wa tatu, Swai, ya utakatishaji fedha, wote kwa pamoja walihimizana na kusaidiana kuhamisha umiliki wa magari 41 kutoka SURA Afrika kwenda kampuni ya TYCHE na kukwepa kulipa kodi ya mamilioni ya fedha wakati wakijua wazi kufanya kitendo hicho ni kinyume cha sheria.Baada ya kusomewa mashitaka hayo, Hakimu Kisinda aliwaeleza watuhumiwa hao watatu kuwa hawapaswi kujibu chochote, kwani mahakama hiyo haina uwezo wa kisheria kusikiliza kesi hiyo.Aliahirisha kesi hiyo hadi Oktoba 14, mwaka huu ambapo itatajwa tena. Watuhumiwa hao watatu, walipelekwa Gereza la Kisongo, kwani mashitaka yao hayana dhamana kisheria na wanatetewa na Wakili Regor Nkya wa jijini Arusha.  <topic>: KITAIFA 